google/wiki40b huggingface dataset:
Βλάχικη γλώσσα

Ταξινόμηση

Η βλάχικη γλώσσα έχει σαφή λατινογενή προέλευση. Ανήκει στον κλάδο των Ρωμανικών Γλωσσών , των ιδιωματικών μορφών που παρήχθησαν από την (Λατινική γλώσσα) μετά την πτώση της Ρωμαϊκής Αυτοκρατορίας. Ανήκει στην οικογένεια των Ανατολικών Ρωμανικών γλωσσών, στη γλωσσική ομάδα των Βαλκανικών Ρωμανικών που ανήκουν επίσης οι βόρειες διάλεκτοι της Δακορουμανικής (από όπου διαμορφώθηκαν τα σημερινά Ρουμάνικα) και της Ιστρορουμάνικης και η νότια δίαλεκτος της Μεγλενορωμανικής Στις χώρες που κατέκτησαν οι Ρωμαίοι εξελίχθηκε η δημώδη μορφή της Λατινικής και όχι η λόγια που ομιλούνταν στην Ρώμη από Συγκλητικούς, ποιητές, λόγιους κ.α Η βλάχικη επομένως μπορούμε να πούμε ότι είναι η εξέλιξη της τραχείας μορφής της λατινικής που χρησιμοποιούσε ο Ρωμαϊκός Στρατός.
Η γλώσσα ανήκει επίσης στο βαλκανικό γλωσσικό δεσμό.

Διάλεκτοι

Η γλώσσα παρουσιάζει αρκετές τοπικές παραλλαγές. Οι κύριες διάλεκτοι της γλώσσας είναι αυτή της Μοσχόπολης, στην Αλβανία, η Μογλενίτικη και η Γραμμουστιανή (της περιοχής του όρους Γράμμος).

Επίσημη κατάσταση της γλώσσας

Η Βλάχικη δεν αποτελεί επίσημη γλώσσα καμίας χώρας. Είναι αναγνωρισμένη ως μειονοτική γλώσσα στην Βόρεια Μακεδονία και ως αξιωματική γλώσσα στην Κρούσεβο.

Γραφή

Η Βλάχικη γλώσσα δεν έχει κοινά αποδεκτή επίσημη γραφή. Οι Βλάχοι της Ελλάδας πάντοτε χρησιμοποιούσαν την γλώσσα μόνο προφορικά. Το 1997 στο Μοναστήρι της Βόρειας Μακεδονίας πραγματοποιήθηκε συμπόσιο για την καθιέρωση της γραφής της Βλάχικης γλώσσας, στο οποίο επιλέχθηκε το αλφάβητο που θα χρησιμοποιούνταν για την τυποποίηση της γραφής της βλάχικης. Στο συνέδριο παραβρέθηκαν 25 έως 30 γλωσσολόγοι, συγγραφείς, εκδότες και δημοσιογράφοι που επιλέχθηκαν από βλάχικους συλλόγους του εξωτερικού. Από την μόνη χώρα που δεν παρευρέθησαν εκπρόσωποι ήταν από την Ελλάδα, την κοιτίδα των Βλάχων στην Βαλκανική, καθώς δεν εστάλησαν ποτέ προσκλήσεις. Στην Ελλάδα συνηθίζεται να γράφεται στο Ελληνικό αλφάβητο με τη προσθήκη κάποιων διακριτικών ή με συνδυασμό χαρακτήρων του Ελληνικού και του Λατινικού αλφαβήτου. Στις υπόλοιπες χώρες γράφεται σε κατάλληλα τροποποιημένες μορφές του Λατινικού αλφαβήτου.Σύμφωνα με απόψεις  ειδικών η γραφή  που προτάθηκε για τα βλάχικα το 1997 στο Μοναστήρι της Βόρειας Μακεδονίας δεν έχει καμία σχέση με την φωνολογική και ιστορική εξέλιξη της βλαχικής γλώσσας. Δεν λαμβάνει  υπόψη κανένα από τα ιστορικά και φωνητικά κριτήρια που προτάθηκαν ως τότε από  ειδικούς. Παρότι απεικονίζει μία ρωμανική γλώσσα δεν ακολουθεί τα συστήματα γραφής άλλων ρωμανικών γλωσσών άλλα βασίζεται κυρίως σε γραφήματα που επινοήθηκαν για να αποδώσουν σλαβικές γλώσσες με λατινική γραφή, γεγονός που απηχεί μία ιδεολογική προσέγγιση της γλώσσας από Βλάχους των Βαλκανίων. Στο συμπόσιο του 1997 δεν μετείχε κανείς γλωσσολόγος, συνεπώς οι προτάσεις που έγιναν παραμένουν επιστημονικά αδύναμες. Μία προσπάθεια διόρθωσης αυτής της κατάστασης επιχειρήθηκε ειδικούς, βλ. Μπέης, Σ. & Δασούλας, Φ. (2017) «Πρόταση για το σύστημα γραφής της βλαχικής γλώσσας». Γλωσσολογία 25 (σσ. 51-69). Διαθέσιμο στο: http://glossologia.phil. uoa. gr/node/138.
Λέο Τζαμπά

Πρώτα βήματα

Γεννήθηκε στις 2 Αυγούστου 1998 στο Σάο Πάολο ως Λεονάρντο Ροντρίγκες Λίμα. Οι γονείς του ονομάζονται Σιλβάν Λίμα και Ροσάντζελα Ροντρίγκες ενώ έχει κι έναν μικρότερο αδελφό, τον Λεάντρο (γενν. 2001), επίσης ποδοσφαιριστή. Από μικρή ηλικία, ξεκίνησε να ασχολείται με το ποδόσφαιρο, μαθητευόμενος στις ακαδημίες των συλλόγων "Σάο Πάολο" και "Κορίνθιανς". Το 2016, έλαβε μέρος στο διαγωνισμό κυπέλλου Copa São Paulo de Futebol Júnior.

Κορίνθιανς

Έκανε ένα ανεπίσημο επαγγελματικό ντεμπούτο στην Κορίνθιανς, στις 22 Ιουλίου 2015, συμμετέχοντας στο φιλικό αγώνα εναντίον της ABC.
Το επίσημο ντεμπούτο του, έγινε στις 21 Νοεμβρίου 2016, στον αγώνα εναντίον της Ιντερνασιονάλ για το πρωτάθλημα Σέριε Α.

Αχμάτ Γκρόζνι

Έπειτα από προσέγγιση πολλών ευρωπαϊκών ομάδων, ο Ζαμπά επέλεξε τη ρωσική Αχμάτ Γκρόζνι, με την οποία το καλοκαίρι του 2017, έκανε το ντεμπούτο του στο Russian Premier League. Το συμβόλαιο του με την Γκρόζνι είχε διάρκεια πέντε χρόνων.

ΠΑΟΚ

Στις 20 Ιουνίου 2018, ο ΠΑΟΚ υπέγραψε μια πενταετή συμφωνία με την Αχμάτ Γκρόζνι, για να κάνει τη μεταγραφή του Ζαμπά, έναντι 5 εκατομμυρίων ευρώ. Στην ομάδα του δικεφάλου, γρήγορα κέρδισε φανέλα βασικού και πραγματοποίησε πολύ καλές εμφανίσεις. Μέχρι την λήξη της αγωνιστικής περιόδου, αγωνίστηκε συνολικά σε 39 αγώνες, πετυχαίνοντας 9 γκολ και δίνοντας 11 ασσίστ. Με την φανέλα του ΠΑΟΚ κατέκτησε το πρωτάθλημα και το κύπελλο ελλάδος, κάνοντας το νταμπλ.
Α1 Κατηγορία υδατοσφαίρισης γυναικών 2001-02

Η Α1 Κατηγορία υδατοσφαίρισης γυναικών 2001–02 ξεκίνησε στις 13 Ιανουαρίου 2002 και ολοκληρώθηκε στις 26 Μαΐου 2002 με την διεξαγωγή του τελευταίου τελικού. Πρωταθλήτρια ομάδα αναδείχθηκε η Γλυφάδα για έκτη φορά στην ιστορία της.
Φράγκο Γουινέας

Πρώτο φράγκο Γουινέας

Το πρώτο φράγκο της Γουινέας εισήχθη το 1959 και αντικατέστησε το Φράγκο CFA.  Κυκλοφόρησαν κέρματα του 1 και των 5, 10 και 25 φράγκων, καθώς επίσης και χαρτονομίσματα (με ημερομηνία 1958) των 50, 100, 500, 1000, 5.000 και των 10.000 φράγκων. Το 1960 ακολούθησε η κυκλοφορία δεύτερης σειράς τραπεζογραμματίων χωρίς εκείνα των 10.000 φράγκων. Το πορτρέτο στη δεύτερη σειρά ήταν το ίδιο αλλά με διαφορετικό χρώμα και αντεστραμμένα σχέδια σε σχέση με την πρώτη σειρά. Μια νέα σειρά κερμάτων του 1962 κατασκευάστηκαν από χαλκονικέλιο. Το 1971 το φράγκο αντικαταστάθηκε από το σιλί, σε ισοτιμία του 1 σιλί προς 10 φράγκα.

Δεύτερο φράγκο Γουινέας

Το φράγκο εισήχθη ξανά στη Γουινέα το 1985 και είχε ίδια αξία με το syli. Κόπηκαν κέρματα σε ονομαστικές αξίες του 1, 5 και των 10 φράγκων, ενώ τα  25 φράγκα (1987) και τα 50 φράγκα (1994) προστέθηκαν αργότερα. Τυπώθηκαν τραπεζογραμμάτια σε αξίες των 25, 50, 100, 500, 1000 και των 5.000 φράγκων. 
Το 1998 τυπώθηκε δεύτερη σειρά και αποσύρθηκαν τα χαρτονομίσματα των 25 και των 50 φράγκων, καθώς αντικαταστάθηκαν από κέρματα. Μια τρίτη σειρά κυκλοφόρησε το 2006 σε αξίες των 500, 1000 και των 5.000 φράγκων. Στις  11 Ιουνίου  του 2007, τυπώθηκε χαρτονόμισμα των 10.000 φράγκων.

Ισοτιμίες

Η αξία του φράγκου έναντι της αγγλικής λίρας ήταν το 2000 1 λίρα προς 2.500 φράγκα Γουινέας. Ωστόσο, το 2006 έπεσε σε περίπου 8.000 προς 1 λίρα. Επίσης, το Νοέμβριο του 2007 1 Δολάριο ΗΠΑ ήταν ίσο σε αξία με 4.280 Φράγκα Γουινέας.
Γιούρα Αλοννήσου

Οικοσύστημα

Τα Γιούρα είναι ένα κυρίως βραχώδες, απόκρημνο και άγονο νησί. Η βλάστηση αποτελείται κυρίως από Φρύγανα, μεσογειακή Μακκία, και πολύ μικρά δάση από Πουρνάρια (Quercus coccifera και Quercus ilex). Επίσης υπάρχουν πολλά χασμόφυτα, αρκετά από τα οποία είναι ενδημικά και σπάνια. Στο νησί επιβιώνουν Αίγαγροι (Capra aegagrus), όμοια με τα Κρι-κρι της Κρήτης (Capra aegagrus creticus). Ένα πολύ κοινό είδος ερπετού είναι το Σιλιβούτι (Podarcis erhardii), ενώ στις απότομες πλαγιές φωλιάζουν πτηνά όπως ο Σπιζαετός (Aquila fasciata) και ο Μαυροπετρίτης (Falco eleonorae). Οι ακτές και οι σπηλιές του είναι πολύ σημαντικοί βιότοποι για την Μεσογειακή φώκια (Monachus monachus).
Χιλέβι Ρόμπιν

Βιογραφία

Μεγάλωσε στην Ουψάλα και ήταν εθνική πρωταθλήτρια στο δέκαθλο προτού λάβει μέρος στα καλλιστεία. Αξιόλογη αθλήτρια, η Ρόμπιν διακρίθηκε στη γυμναστική, στον στίβο, και στην κατάβαση στις χιονοδρομίες. Έπειτα από τη νίκη της στον διαγωνισμό ομορφιάς της Μις Υφήλιος, έφυγε από την Σουηδία για το Χόλιγουντ με βάση το συμβόλαιό της στην εταιρεία Universal Pictures, το οποίο αποτελούσε μέρος του πακέτου που περιλαμβανόταν στο βραβείο για την Μις Υφήλιος. Σπούδασε ηθοποιός μαζί με τους Τζον Γκέβιν, Κλιντ Ίστγουντ και Μπάρμπαρα Ίντεν, μεταξύ  άλλων ηθοποιών που συμπεριλαμβάνονταν στο συμβόλαιο. Η Universal την χρησιμοποίησε σε δύο ταινίες, στις οποίες η Ρόμπιν είπε μόλις μία ή δύο γραμμές, με σκοπό να της εξασφαλίσει δημοσιότητα και  εμπειρία. Έτσι, το όνομά της γράφηκε στους τίτλους σε δύο κινηματογραφικές ταινίες για μικρούς ρόλους ομιλίας.Στην ταινία The Benny Goodman Story (1955) ζητάει ένα αυτόγραφο και στην Istanbul (1957)  εμφανίζεται ως αεροσυνοδός  στο τέλος της ταινίας.  
Στη διάρκεια του διαστήματος κατά το οποίο είχε τον τίτλο Μις Υφήλιος, ταξίδευσε στις ΗΠΑ. Σε ένα από αυτά τα ταξίδια, συνάντησε τον μελλοντικό σύζυγό της,  Γκ. Ντέιβιντ Σάιν ,του οποίου η οικογένεια δραστηριοποιούνταν στον χώρο των ξενοδοχειακών επιχειρήσεων και ο οποίος θα έμπαινε και ο ίδιος στον χώρο της κινηματογραφικής και μουσικής βιομηχανίας. Η Σάιν διέκοψε την καριέρα της, με σκοπό να αφοσιωθεί στην έγγαμη ζωή και απέκτησε μεγάλη οικογένεια. Καρπός του γάμου τους ήταν 6 παιδιά, ενώ το ζευγάρι παρέμεινε μαζί ως τον θάνατο αμφότερων το 1996, δηλαδή για διάστημα σχεδόν 40 χρόνων.
Τον Ιούνιο του 1996 η Ρόμπιν σκοτώθηκε σε αεροπορικό δυστύχημα, μαζί με τον σύζυγό τους και έναν από τους γιους τους. Αιτία του δυστυχήματος ήταν η μηχανική βλάβη στον κινητήρα λίγο μετά την απογείωση. Ήταν 62 ετών και η πρώτη και μοναδική Μις Υφήλιος που πέθαινε. Το ζευγάρι είναι θαμμένο μαζί με τα παιδιά τους στο κοιμητήριο του Γουέστγουντ Βίλατζ.
Κανονικό πολύγωνο

Γενικές ιδιότητες

Ένα κανονικό πολύγωνο ν πλευρών έχει μια περιστροφική συμμετρία τάξης ν.
Όλες οι κορυφές ενός κανονικού πολυγώνου βρίσκονται σε έναν κοινό κύκλο, δηλαδή έναν κύκλο που ονομάζεται περιγεγραμμένος και σχηματίζεται από τις κορυφές του πολυγώνου οι οποίες παρατίθενται κυκλικά. Αυτό σημαίνει ότι κάθε κανονικό πολύγωνο είναι και κυκλικό πολύγωνο.
Η παραπάνω ιδιότητα σε σχέση με την ιδιότητα των πλευρών ίσου μήκους, σημαίνει ότι κάθε κανονικό πολύγωνο έχει επίσης έναν κύκλο, που είναι ομόκεντρος με τον περιγεγραμμένο κύκλο και ονομάζεται εγγεγραμμένος, ο οποίος εφάπτεται στην κάθε πλευρά του πολυγώνου. Αυτό σημαίνει ότι κάθε κανονικό πολύγωνο είναι και εφαπτόμενο πολύγωνο.
Ένα κανονικό πολύγωνο ν πλευρών μπορεί να κατασκευαστεί με κανόνα και διαβήτη αν και μόνο αν οι περιττοί πρώτοι παράγοντες του ν είναι διακριτοί πρώτοι αριθμοί Φερμά (βλ. κατασκευάσιμο πολύγωνο).

Συμμετρία

Η ομάδα συμμετρίας ενός κανονικού πολυγώνου ν πλευρών είναι διεδρική Dν (τάξης 2ν): D₂, D₃, D₄, ... Αποτελείται από Cν περιστροφές, ταυτόχρονα με ανακλαστική συμμετρία σε ν άξονες που διέρχονται από το κέντρο. Αν ο ν είναι άρτιος, τότε οι μισοί από αυτούς τους άξονες διέρχονται από δύο αντίθετες κορυφές, και οι άλλοι μισοί από το μέσο των αντίθετων πλευρών. Αν ο ν είναι περιττός, τότε όλοι οι αξόνες διέρχονται από μια κορυφή και το μέσο της αντίθετης πλευράς.

Διττότητα των κανονικών πολυγώνων

Όλα τα κανονικά πολύγωνα είναι αυτομάτως διπλά σε συνάφεια, και για περιττό ν είναι αυτομάτως διπλά σε ταυτότητα.
Επιπλέον, κάθε κανονικό αστεροειδές σχήμα (ένωση), αποτελείται από κανονικά πολύγωνα και είναι επίσης αυτομάτως διπλό.

Κανονικά πολύγωνα ως έδρες πολυέδρων

Ένα ομοιόμορφο πολύεδρο έχει ως έδρες κανονικά πολύγωνα, έτσι ώστε για κάθε δύο κορυφές να υπάρχει μια ισομετρία χαρτογραφώντας το ένα μέσα στο άλλο (ομοίως με τα κανονικά πολύγωνα).
Ένα Σχεδόν κανονικό πολύεδρο είναι ένα ομοιόμορφο πολύεδρο που έχει μόνο δύο είδη εδρών που εναλλάσσονται γύρω από κάθε κορυφή του.
Ένα κανονικό πολύεδρο είναι ένα ομοιόμορφο πολύεδρο που έχει μόνο ένα είδος έδρας.
Τα υπόλοιπα (ανομοιόμορφα) κυρτά πολύεδρα με κανονικές έδρες είναι γνωστά ως στερεά του Τζόνσον.
Ένα πολύεδρο που έχει κανονικά τρίγωνα ως έδρες ονομάζεται δελτάεδρο.
Τα Παιδιά από την Πάτρα

Ιστορία

Παρά τον τίτλο του τα μέλη του συγκροτήματος ήταν από άλλα μέρη της Ελλάδας. Στην Πάτρα ήταν φοιτητές και έχοντας γνώση κάποιων μουσικών οργάνων αποφάσισαν να συγκροτήσουν ένα μουσικό σχήμα δίνοντας αυτό το όνομα.
Ξεκίνησαν το 1981 από το νυχτερινό κέντρο Χάραμα που βρισκόταν στην Οβρυά, το οποίο υπάρχει και σήμερα σε άλλη περιοχή. Η επιτυχία τους ήταν μεγάλη και το 1983 κυκλοφόρησαν τον πρώτο τους δίσκο, με τίτλο Αφιερωμένο εξαιρετικά, ο οποίος έγινε χρυσός, πουλώντας 350.000 δίσκους, και τους έκανε γνωστούς σε όλη την Ελλάδα. Το τραγούδι Δεν θέλω τη συμπόνια κανενός ήταν η μεγαλύτερη επιτυχία τους. Έδωσαν πολλές συναυλίες στην Ελλάδα αλλά και στο εξωτερικό.
Εθνική Λαϊκής Δημοκρατίας του Κονγκό (καλαθοσφαίριση γυναικών)

Συμμετοχές σε διεθνείς διοργανώσεις

Μεγαλύτερη επιτυχία της μέχρι σήμερα είναι η κατάκτηση του ασημένιου μεταλλίου στο Αφρικανικό Πρωτάθλημα που διοργανώθηκε στην Κένυα το 1997.
Bloomsday

Η Bloomsday είναι γιορτή και ημέρα μνήμης της ζωής του ιρλανδού συγγραφέα Τζέιμς Τζόις, κατά τη διάρκεια της οποίας ξαναζωντανεύουν τα γεγονότα του μυθιστορήματός του Οδυσσέας, τα οποία εκτυλίσσονται στις 16 Ιουνίου 1904. Γίνεται κάθε χρόνο στις 16 Ιουνίου στο Δουβλίνο και αλλού.
Ο Τζόις επέλεξε τη συγκεκριμένη ημερομηνία, καθώς ήταν η ημερομηνία της πρώτης του εκδρομής με τη σύζυγό του, Νόρα Μπάρνακλ. Περπατούσαν στο δουβλινέζικό προάστιο του Ρίνγκσεντ, όπου η Νόρα τον αυνάνισε. Το όνομα προέρχεται από τον Λίοπολντ Μπλουμ (Leopold Bloom), πρωταγωνιστή του Οδυσσέα.
Η αγγλική σύνθετη λέξη Bloomsday χρησιμοποιείται συνήθως και στα Ιρλανδικά, αν και σε ορισμένες δημοσιεύσεις αποκαλείται Lá Bloom.
Ελληνικό Σοσιαλιστικό Κόμμα για τη Δημοκρατία και την Ανάπτυξη

Ιστορικό

Το Ελληνικό Σοσιαλιστικό Κόμμα ιδρύθηκε τον Απρίλιο 1987 και υπήρχε μέχρι τον Οκτώβριο 1989. Ανάμεσα στα στελέχη του κόμματος ήταν οι Χρήστος Κοκκινοβασίλης, ο Δημήτρης Πιπεργιάς και ο Ροβέρτος Σπυρόπουλος, μετέπειτα βουλευτές και υπουργοί του ΠΑ.ΣΟ.Κ., καθώς και η ηθοποιός Νόρα Κατσέλη. Μέσω του προέδρου του, το Ελληνικό Σοσιαλιστικό Κόμμα εκπροσωπήθηκε στο Ελληνικό Κοινοβούλιο το διάστημα 1987-1989.
Το κόμμα εξέφραζε την αριστερή πτέρυγα του ΠΑ.ΣΟ.Κ., και κυρίως αυτούς που είχαν δυσαρεστηθεί με το σταθεροποιητικό πρόγραμμα 1985-1987 του Υπουργού Εθνικής Οικονομίας Κώστα Σημίτη. 
Έλαβε μέρος στις βουλευτικές εκλογές του Ιουνίου 1989 λαμβάνοντας το 0,21% των ψήφων (13.833 ψήφοι), ενώ στις ευρωεκλογές που διεξήχθησαν την ίδια μέρα, έλαβε 43.654 ψήφους (0,66%).
Διαλύθηκε όταν ο Γεράσιμος Αρσένης επέστρεψε στο ΠΑ.ΣΟ.Κ. στις 5 Οκτωβρίου 1989.
Οικογένεια Βρίγγα

Η Οικογένεια Βρίγγα ήταν βυζαντινή οικογένεια άγνωστης καταγωγής που ανέδειξε κάποια σημαντικά πρόσωπα. 
Το πρώτο γνωστό μέλος της οικογένεια ήταν ο Ιωσήφ Βρίγγας που ανέβηκε σε πολλά αξιώματα στην αυτοκρατορία. Επίσης ο Κωνσταντίνος Βρίγγας όπου διασώζεται ένα συμπόνιο που είχε γράψει. Μέλος της οικογένειας θεωρείται και ο αυτοκράτορας Μιχαήλ ΣΤ΄.
Αμπάς Κιαροστάμι

Βιογραφία

Γεννήθηκε το 1940 στην Τεχεράνη και σπούδασε στη Σχολή Καλών Τεχνών της πόλης. Πριν ασχοληθεί με τον κινηματογράφο, καταπιάστηκε αρχικά με την ζωγραφική, με την εικονογράφηση παιδικών βιβλίων, ενώ κατά τη διάρκεια της δεκαετίας του 1960 εργάστηκε στο χώρο της διαφήμισης.
Ξεκίνησε τις ταινίες στον κινηματογράφο τη δεκαετία του '70, ενώ το 1977 σκηνοθέτησε την πρώτη μεγάλου μήκους ταινία του, το Report. Η πρώτη αναγνώριση ήρθε το 1989, όταν έλαβε τη Χάλκινη Λεοπάρδαλη στο Διεθνές Φεστιβάλ Κινηματογράφου του Λοκάρνο για το Πού είναι το σπίτι του φίλου μου;. Στη συνέχεια, το 1997 έλαβε τον Χρυσό Φοίνικα στο φεστιβάλ των Καννών  για την ταινία Η γεύση του κερασιού. To 1999 έλαβε το Μέγα Βραβείο της Επιτροπής στο φεστιβάλ της Βενετίας για την ταινία Ο άνεμος θα μας πάρει.
Απεβίωσε στις 4 Ιουλίου του 2016 στο Παρίσι από καρκίνο.
Κωνσταντίνος Κουρτίδης

Βιογραφικό

Μια από τις μεγαλύτερες και σπουδαιότερες προσωπικότητες από το Θρακικό χώρο. Ο Κωνσταντίνος Γεωργίου Κουρτίδης γεννήθηκε στην Αδριανούπολη το 1870. Τελείωσε το γυμνάσιο το 1888.  Στην συνέχεια γίνεται δημοδιδάσκαλος του Ηδιριμοδείου δημοτικού σχολείου.  Φοίτησε δύο χρόνια στην Φιλοσοφική σχολή του Εθνικού Πανεπιστημίου ενώ έχει κάνει σπουδές και στην ιατρική όπου το 1899 αναγορεύεται αριστούχος διδάκτωρ. Κατόπιν, σε νεαρή ηλικία, διορίσθηκε σαν δάσκαλος στο Σουφλί όπου και δημιούργησε την οικογένεια του. Παντρεύτηκε τη Δέσποινα Παπαδοπούλου (τη Δέσπω την Παπαντικούδα) με την οποία και απέκτησε 2 παιδιά, τη Μαρίκα και το Γιώργο. Υπηρέτησε (1901-1904) ως υγειονομικός στο Λοιμοκαθαρτήριο. Έφυγε στην Αίγυπτο όπου για λίγα χρόνια εξάσκησε το επάγγελμα του ιατρού ωστόσο το 1904 επιστρέφει  επέστρεψε στο Σουφλί κατά τους δύσκολους για τη Θράκη χρόνους και το σπίτι του έγινε κέντρο εθνικών αποφάσεων. Πριν πεθάνει ζήτησε να θαφτεί στο χωριο Κορνοφωλιά. Πέθανε το Νοέμβριο του 1912. Η κόρη του παραχώρησε το αρχοντικό στην ΕΤΒΑ, για να γίνει αυτό το πρώτο Μουσείου Μεταξιού της Ελλάδας.

Πολιτικό έργο

Αναπτύσσει έντονη εθνική δραστηριότητα.  Ανήκει στο πατριωτικό κομιτάτο του Σουφλίου. Κατά την διάρκεια του Α' Βαλκανικού πολέμου ο Κουρτίδης επιστρατεύεται στον τουρκικό στρατό ως στρατιωτικός ιατρός. Μετά την ανακήρυξη της αυτονομίας της η Δυτική Θράκη χωρίζεται σε τρία τμήματα και ο Κουρτίδης γίνεται πρόεδρος του Σουφλίου. Με την απελευθέρωση της Θράκης, εκλέγεται βουλευτής Αδριανουπόλεως και στη συνέχεια γερουσιαστής, ενώ το 1924 τοποθετείται Υπουργός Γενικός Διοικητής Θράκης από την κυβέρνηση του Ανδρέα Μιχαλακόπουλου. Από το βήμα της βουλής αγωνίζεται για να αποκατασταθεί ο κόσμος των προσφύγων. Δείγμα των αγώνων του είναι η αγόρευση του στην Βουλή με κυριότερα ζητήματα την στέγαση και την περίθαλψη που δημοσιεύθηκε στην εφημερίδα «Μακεδονία» στις 30/5/1921. Ήταν άνθρωπος της δράσης και του στοχασμού, σεμνός και τίμιος.

Συγγραφικό έργο

Έχει να παρουσιάσει, πέρα από καθοριστικές πολιτικές αποφάσεις και ένα πολυτάλαντο συγγραφικό έργο με χρονογραφήματα, λαογραφία του τόπου, ιστορικές μελέτες. Σπουδαία έργα του "Άπαντα" (1910-1912)-περιλαμβάνει Σιναϊτικοί αναμνήσεις, "Οδοιπορικό του Αγίου Όρους","Ιστορία της Θράκης","Θρακικά"(1926)-βιβλίο με κεφάλαια για την αρχαία Θράκη και τους Θράκες, "Αρχαία Ελληνικά Μυστήρια"(1934).
Πλατώ (Τογκό)

Πόλεις

Η μεγαλύτερη πόλη είναι η Ατακπαμέ και δεύτερη μεγαλύτερη η Κπαλινέ. Άλλες πόλεις είναι η Μπαντού, η Αγκού, η Αμλαμέ, η Ελαβανγκόν και η Ντανί Απεγεμέ.

Γεωγραφία

Το Πλατώ βρίσκεται νότια της Μαριτίμ και βόρεια της Κεντρικής.Συνορεύει στα δυτικά με τη Βόλτα της Γκάνα και ανατολικά με τα διαμερίσματα του Μπενίν: στα νοτιοανατολικά με το Κουφφό, στα βορειοανατολικά με το Κιλλίνς και στα ανατολικά με το Ζου.
Το Πλατώ είναι η μεγαλύτερη σε έκταση και δεύτερη μεγαλύτερη σε πληθυσμό περιφέρεια (μετά τη Μαριτίμ).

Πληθυσμός

Το Πλατώ είναι η δεύτερη μεγαλύτερη σε πληθυσμό περιφέρεια μετά τη Μαριτίμ.
Όρος Κινανγκόπ

Το Όρος Κινανγκόπ είναι βουνό περίπου 160 χιλιόμετρα βόρεια του Ναϊρόμπι στη Κένυα. Βρίσκεται μέσα στο Εθνικό Πάρκο Αμπερντάρες.
Είναι ανενεργό ηφαίστειο και οριοθετείται από το ομώνυμο οροπέδιο προς τα δυτικά και την κοιλάδα του Μεγάλου Ρήγματος (Great Rift Valley) . Είναι το δεύτερο υψηλότερο βουνό της οροσειράς Αμπερντάρες μετά το Όρος Σατίμα. Τα χαμηλότερα επίπεδα του βουνού έχουν εκτενή δάση μπαμπού. Ψηλότερα καλύπτεται από ποώδη βλάστηση. Η κύρια κορυφή είναι μια βραχώδης προεξοχή που περιβάλλεται από ανοιχτούς χερσότοπους. Λόγω του ύψους, το βουνό είναι δροσερό και η θερμοκρασία μπορεί να πέσει κάτω από το μηδέν κατά τη διάρκεια της νύχτας.
Οικογένεια Γαρουφαλιά

Η οικογένεια Γαρουφαλιά είναι παλιά οικογένεια πολιτικών της Άρτας.
Τράπεζα Αχαΐας

Αξιοθέατα

Στην περιοχή πιστεύεται ότι βρισκόταν η αρχαία Βούρα ενώ υπάρχει και το εγκαταλελειμμένο σήμερα μοναστήρι της Αγίας Τριάδας, όπως και το επίσης εγκαταλελειμμένο μοναστήρι του Αγίου Νικολάου. 
Από τη θέση του χωριού προσφέρεται άπλετη θέα προς τον Κορινθιακό κόλπο και τις ακτές της Στερεάς Ελλάδας. Στο χωριό ανήκει η όμορφη παραλία "Τραπέζης" καθώς και ο παραθαλάσσιος οικισμός της Παραλίας Τραπέζης που γειτνιάζουν τόσο με την παραλία "Πούντα" όσο και με το ακρωτήρι της Πούντας καθώς και τον ομώνυμο παραθαλάσσιο οικισμό. Οι βοτσαλωτές παραλίες Τραπέζης και Πούντας αποτελούν ως σύνολο δημοφιλή παραθεριστικό προορισμό.
Ντούσαν Πέτροβιτς

Βιογραφία

Ο Πέτροβιτς τελείωσε το δημοτικό και το γυμνάσιο στη γενέτειρά του Σάμπατς και αποφοίτησε από την νομική σχολή Πανεπιστημίου του Βελιγραδίου. Από το 1992 έως το 2000 εργάστηκε ως δικηγόρος, και το 2000–2004 ήταν δήμαρχος της Σάμπατς, καθώς και αναπληρωτής στη Βουλή των πολιτών στο κοινοβούλιο της Ομοσπονδιακής δημοκρατίας της Γιουγκοσλαβίας. Είναι μέλος του Δημοκρατικού κόμματος από το 1992, και προχώρησε από τη θέση του τοπικού συμβουλίου του Σάμπατς (1996), έπειτα μέλος της προεδρίας του κόμματος (2000), αντιπρόεδρος της από τις 18 Φεβρουαρίου 2006 και αναπληρωτής πρόεδρος του πρόεδρου του κόμματος Μπόρις Τάντιτς από τις 25 Μαρτίου 2006. Στην Εθνοσυνέλευση της Σερβίας, κοινοβούλιο, εξελέγη στις εκλογές του 2003 και την περίοδο 2003–2007 ήταν αντιπρόεδρος της Συνέλευσης.
Μετά τις εκλογές του 2007 έγινε ο υπουργός Δικαιοσύνης στην κυβέρνηση με επικεφαλής τον Βόισλαβ Κοστούνιτσα.
Μιχαήλ Ερμόδωρος-Λήσταρχος

Ο Μιχαήλ Ερμόδωρος-Λήσταρχος ήταν Έλληνας ιατρός και λόγιος του 16ου αιώνα.

Βιογραφικά στοιχεία

Γεννήθηκε στη Ζάκυνθο στις αρχές του 16ου αιώνα. Νέος ακόμα μετακόμισε με υποτροφία στην Ιταλία, όπου έγινε μαθητής στο Ελληνικό Γυμνάσιο της Ρώμης. Από εκεί συνέχισε τη μόρφωσή του με σπουδές ιατρικής στα πανεπιστήμια της Ρώμης και της Φερράρα, όπου άκουσε τις παραδόσεις του Μάρκου Αντιμάχου. Μετά τις σπουδές του τον προσεκάλεσαν στη Χίο, όπου δίδαξε στην ακμάζουσα τότε Σχολή της Χίου.
Στη Χίο ο Λήσταρχος μόρφωνε νεανίσκους. Στη συνέχεια πήγε στην Κωνσταντινούπολη, όπου δίδαξε ως καθηγητής της Πατριαρχικής Ακαδημίας. Το 1540 τον κάλεσαν πάλι στην Ιταλία, όπου διορίστηκε καθηγητής στη Φερράρα από το 1546 ως το 1547, οπότε και έλαβε πρόσκληση του Πατριάρχη Διονύσιου να έρθει στην Κωνσταντινούπολη για να διδάξει στο νεοϊδρυθέν Ελληνικό σχολείο.
Επέστρεψε στη Χίο, όπου νυμφεύθηκε και συνέχισε το επάγγελμα του ιατρού και του διδασκάλου στη Σχολή της Χίου ως το 1560. Καθώς αναφέρεται δίδαξε στη σχολή αυτή ακόμα και ιατρική. Απεβίωσε πιθανώς στη Χίο το έτος 1600.
Ο Ερμόδωρος ήταν ένας από τους επιφανείς λογίους του 16ου αιώνα, «διακριθείς και επαινεθείς όχι μόνον δια την σοφίαν του, αλλά και δια την φιλάνθρωπον άσκησιν του ιατρικού του έργου». Ο Παχώμιος Ρουσάνος τον εγκωμίασε. Πίσω του άφησε άξιους μαθητές, τέσσερις στην Χίο και δέκα αλλού. Τέλος αναφέρουμε ότι διασύρθηκε τρομερά, από τον Θωμά Ελεαβούλκο, για κάποιον άγνωστο λόγο.
Τζωρτζ Άκερλοφ

Έργο

Ο Άκερλοφ έχει γίνει γνωστός για το άρθρο του The Market for Lemons: Quality Uncertainty and the Market Mechanism (Η αγορά των λεμονιών: αβέβαιη ποιότητα και μηχανισμός της αγοράς) που δημοσιεύτηκε το 1970 στην επιθεώρηση Quarterly Journal of Economics. Στο θεμελιώδες άρθρο αυτό ανέλυσε τα σοβαρά προβλήματα τα οποία μπορεί να πλήξουν τις αγορές που χαρακτηρίζονται από ασύμμετρη πληροφόρηση και κατέδειξε το πρόβλημα της «δυσμενούς επιλογής» (adverse selection). 
Χρησιμοποιώντας σαν παράδειγμα τα μεταχειρισμένα αυτοκίνητα και την ορολογία των πωλητών τους (όπου «λεμόνια» [«lemons»] είναι όσα έχουν προβλήματα και «ροδάκινα» [«peaches»] όσα είναι σε καλή κατάσταση) έδειξε το πώς οι μεν αγοραστές δεν γνωρίζουν προκαταβολικά τίποτα για την ποιότητα των οχημάτων, ενώ οι πωλητές αντίθετα γνωρίζουν πολύ καλά την ποιότητά τους (ασύμμετρη πληροφόρηση). Αυτή η ασύμμετρη πληροφόρηση οδηγεί στην κατάρρευση της αγοράς. Επειδή οι αγοραστές δε γνωρίζουν την ποιότητα των προσφερόμενων αυτοκινήτων και δεν μπορούν να ξεχωρίσουν τα «λεμόνια» από τα «ροδάκινα», είναι διατεθειμένοι να πληρώσουν μόνο μια μέση τιμή. Έτσι όμως οι πωλητές με τη σειρά τους έχουν κέρδος μόνο αν προσφέρουν χειρότερης ποιότητας αυτοκίνητα, τα οποία κοστίζουν λιγότερο, αφού και καλύτερης ποιότητας να προσφέρουν, πάλι την ίδια μέση τιμή θα επιτύχουν. Με αυτόν τον τρόπο η τιμή των αυτοκινήτων διαρκώς μειώνεται και αντίστοιχα η ποιότητα των αυτοκινήτων διαρκώς χειροτερεύει μέχρι που η αγορά καταρρέει, παρόλο που και από τις δύο πλευρές υπάρχει ενδιαφέρον για προσφορά και αγορά καλής ποιότητας μεταχειρισμένων αυτοκινήτων.
Στο βιβλίο Efficiency Wage Models of the Labor Market (Μοντέλα μισθών αποτελεσματικότητας και αγορά εργασίας), ο Άκερλοφ και η Τζάνετ Γέλεν καταθέτουν προτάσεις για την υπόθεση των μισθών αποδοτικότητας όπου οι εργοδότες πληρώνουν περισσότερα χρήματα σε σχέση με τους μισθούς όπου έχει ισορροπήσει η αγορά σε αντίθεση με τα συμπεράσματα της νεοκλασικής σχολής των οικονομικών.
Στην διάλεξη της 6ης Ιανουαρίου 2007 ενώπιον της American Economic Association με τίτλο The Missing Motivation in Macroeconomics (Η Χαμένη παρακίνηση στην μακροοικονομία), ο Άκερλοφ προτείνει ότι τα φυσικά πρότυπα (natural norms) θα πρέπει να έχουν τα πρόσωπα που λαμβάνουν αποφάσεις. Προτείνει ακόμα νέα θεματολογία για την μακροοικονομία που περιλαμβάνει και αυτά τα πρότυπα.